Opposisiepartye kap Ramaphosa oor ramptoestand  President Cyril Ramaphosa lewer die Staatsrede vir 2023(Foto: ESA ALEXANDER / POOL / AFP) Die DA is van plan om regsaksie te begin oor pres. Cyril Ramaphosa se aankondiging van ŉ elektrisiteit-ramptoestand terwyl die VF Plus meen die feit dat dr. Nkosazana Dlamini-Zuma hiervan in beheer gaan wees yskoue water gegooi het oor Ramaphosa se planne om die krisis te bowe te kom. Volgens John Steenhuisen, DA-leier, het Ramaphosa in die afwesigheid van enige regte oplossings vir die beurtkragkrisis desperaat na strooihalms gegryp in die vorm van ŉ ingrypende nasionale ramptoestand. “Die DA kan bevestig dat ons reeds ons regspan opdrag gegee het om die aankondiging in die hof uit te daag. Suid-Afrika het al die pad gestap en tydens die Covid-19-ramp het ons die noodlottige gebreke in die betrokke wetgewing gesien, wat die ANC onbeperkte mag toelaat om sonder enige parlementêre toesig te plunder.” Die res van Ramaphosa se staatsrede is gekenmerk deur dieselfde waan wat tot die rampverklaring gelei het, meen Steenhuisen. “Hy het gepraat van elektriese motors in ŉ land wat nie elektrisiteit het nie. Hy het gepraat van hoop in ŉ land wat alle hoop verloor het.” Dr. Pieter Groenewald, VF Plus-leier, meen geen belofte of onderneming van Ramaphosa oor Dlamini-Zuma wat aan die stuur van die ramptoestand gaan wees, sal die vrese besweer nie. Nkosazana Dlamini-Zuma. Foto: @SAgovnews/Twitter “Veral nie die aankondiging van ŉ minister van elektrisiteit om die krisis te bestuur nie. Die aankondiging dat nog ŉ kabinetspos geskep word, is duidelik nog ŉ poging om die indruk te wek dat iets wel gedoen word. Dit is onnodig aangesien daar reeds ŉ minister van energie is. Die VF Plus se mening hieroor is dat daar eerder minder as meer staatsinmenging moet wees. Die krisis het juis ontstaan vanweë die ANC se oorregulering van die bedryf. “Dit is duidelik dat Suid-Afrika in die donker sal wees solank as wat die ANC-regering aan bewind is.” ActionSA het ook Ramaphosa se gebruik van die staatsrede om ŉ nasionale ramptoestand aan te kondig, veroordeel. “Die ironie van die nasionale ramptoestand is dat dit ŉ krisis is wat geheel en al deur die ANC geskep is,” het Herman Mashaba, leier van ActionSA, gesê. “Ten spyte van beurtkrag wat vir die eerste keer in 2007 geïmplementeer is – en Ramaphosa wat in 2015 belowe het om dit te beëindig – is Suid-Afrika se energiesituasie veel slegter daaraan toe as voor sy presidentskap. “Die aankondiging van ŉ selfgeskepte ramptoestand, en die breër gebeure by die staastrede, veral die anargie wat deur die EFF veroorsaak is, is nog ŉ herinnering aan hoe die politieke establishment en die parlement die mense van Suid-Afrika gefaal het.”